
ประกาศองค์การบริหารส่วนตำบลฉลอง
เรื่อง  แผนพัฒนาท้องถิ่น (พ.ศ. ๒๕๖๑ – ๒๕๖๔)
 เพิ่มเติมครั้งที่ ๓ ประจำปี พ.ศ. ๒๕๖๑
******************
	    ด้วย องค์การบริหารส่วนตำบลฉลอง ได้จัดทำแผนพัฒนาท้องถิ่น (พ.ศ.๒๕๖1-๒๕๖4)                   เพิ่มเติมครั้งที่ 3 ประจำปี พ.ศ. 2561 ตามแนวทางระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่นที่แก้ไขเพิ่มเติมถึงฉบับที่ 3 พ.ศ. 2561 ข้อ 22/2 ในกรณีการเพิ่มเติมหรือเปลี่ยนแปลงแผนพัฒนาท้องถิ่นที่เกี่ยวกับโครงการพระราชดำริ งานพระราชพิธี รัฐพิธี นโยบายรัฐบาล และนโยบายกระทรวงมหาดไทย ให้เป็นอำนาจของผู้บริหารท้องถิ่น สำหรับองค์กรบริหารส่วนตำบลให้ส่งร่างแผนพัฒนาท้องถิ่นที่เพิ่มเติมหรือเปลี่ยนแปลงให้สภาองค์การบริหารส่วนตำบลพิจารณาตามมาตรา 46  แห่งพระราชบัญญัติสภาตำบลและองค์การบริหารส่วนตำบล พ.ศ. 2537 ด้วย นั้น
	    บัดนี้ สภาองค์การบริหารส่วนตำบลฉลองได้ให้ความเห็นชอบแล้ว เมื่อคราวประชุมสมัยสามัญ สมัยที่ 4 ครั้งที่ 1/2561  รายละเอียดแนบท้ายประกาศนี้ จึงประกาศใช้แผนพัฒนาท้องถิ่น เพิ่มเติมครั้งที่ 3 ประจำปี พ.ศ. 2561  ต่อไป
     ประกาศ  ณ  วันที่  17  เดือน   ธันวาคม   พ.ศ.  2561

 บทนำ
		ตามเจตนารมณ์ของรัฐธรรมนูญแห่งราชอาณาจักรไทย พ.ศ.2550 ได้บัญญัติหลักการปกครองท้องถิ่น โดยให้องค์กรปกครองส่วนท้องถิ่นมีความเป็นอิสระในการกำหนดนโยบายการปกครองการบริหารงานบุคคล  การเงินและการคลัง  ภายใต้การกำกับดูแลของหน่วยงานภาครัฐและการตรวจสอบของภาคประชาชน ประกอปรกับตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 และที่แก้ไขเพิ่มเติมถึงฉบับที่ 2 พ.ศ. 2559 กำหนดให้องค์กรปกครองส่วนท้องถิ่นจัดทำแผนพัฒนา ตามความต้องการของท้องถิ่น  ทั้งนี้ให้องค์กรปกครองส่วนท้องถิ่นได้จัดทำแผนพัฒนาสามปีเพื่อเป็นทิศทางและแนวทางการพัฒนาท้องถิ่น เพื่อให้วิสัยทัศน์และ ยุทธศาสตร์การพัฒนาบรรลุความสำเร็จตามเป้าหมาย เป็นการแปลงยุทธศาสตร์การพัฒนาไปสู่การปฏิบัติ   โดยมีหลักว่าภายใต้ยุทธศาสตร์การพัฒนาหนึ่ง ๆ จะมีแนวทางการพัฒนาได้มากกว่าหนึ่งแนวทาง  และภายใต้แนวทางการพัฒนาหนึ่งจะมีโครงการ / กิจกรรมได้มากกว่าหนึ่งโครงการ กิจกรรมที่จะต้องนำมาดำเนินการเพื่อให้บรรลุวัตถุประสงค์ และเป้าหมายที่ต้องการในแต่ละยุทธศาสตร์ 
		องค์การบริหารส่วนตำบลใช้แผนพัฒนาท้องถิ่นเป็นเครื่องมือในการจัดทำงบประมาณรายจ่ายประจำปีเพื่อให้กระบวนการจัดทำงบประมาณเป็นไปด้วยความรอบคอบและผ่านกระบวนการมีส่วนร่วมของประชาชน ตามเจตนารมณ์ของกฎหมายรัฐธรรมนูญแห่งราชอาณาจักรไทย  พ.ศ. 2550 และตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น  พ.ศ. 2542  มาตรา 16
		เนื่องจาก กรมส่งเสริมการปกครองท้องถิ่นได้นำนโยบายรัฐบาล และกระทรวงมหาดไทย ซึ่งกำหนดเป็นนโยบายสำคัญในเรื่องการจัดการสิ่งแวดล้อม ร่วมกันรักษาความสะอาด ความเป็นระเบียบเรียบร้อย ตลอดจนจัดภูมิทัศน์ถนนให้มีความสวยงาม ตามโครงการ “1 อปท. 1 ถนนท้องถิ่นใส่ใจสิ่งแวดล้อม” และเรื่องการรักษาความสะอาดห้องน้ำในความรับผิดชอบ โดยเน้นพัฒนาห้องน้ำให้ได้มาตรฐาน 3 เรื่อง คือ สะอาด เพียงพอ ปลอดภัย ตามโครงการ “ห้องน้ำท้องถิ่นสะอาดและปลอดภัย” และองค์การบริหารส่วนตำบลฉลองยังไม่ได้บรรจุโครงการดังกล่าวในแผนพัฒนาท้องถิ่น จึงจำเป็นต้องมีการเพิ่มเติม โดยอาศัยระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 และที่แก้ไขเพิ่มเติมถึงฉบับที่ 3 พ.ศ. 2561
		องค์ประกอบ ประกอบด้วย ลักษณะของแผน วัตถุประสงค์ ขั้นตอนในการจัดทำแผนพัฒนาท้องถิ่นสี่ปี  และประโยชน์ของการจัดทำแผนพัฒนาท้องถิ่น  โดยนำเสนอ  ดังนี้
1.1  ลักษณะของแผนพัฒนาท้องถิ่น   
 “แผนพัฒนาท้องถิ่น” หมายความว่า แผนพัฒนาขององค์กรปกครองส่วนท้องถิ่นที่กำหนดวิสัยทัศน์ ประเด็นยุทธศาสตร์ เป้าประสงค์ ตัวชี้วัด ค่าเป้าหมายและกลยุทธ์ โดยสอดคล้องกับแผนพัฒนาจังหวัด ยุทธศาสตร์การพัฒนาขององค์กรปกครองส่วนท้องถิ่นในเขตจังหวัด แผนพัฒนาอำเภอ แผนพัฒนาตำบล แผนพัฒนาหมู่บ้านหรือแผนชุมชน อันมีลักษณะเป็นการกำหนดรายละเอียดแผนงานโครงการพัฒนาที่จัดทำขึ้นสำหรับปีงบประมาณแต่ละปี ซึ่งมีความต่อเนื่องและเป็นแผนก้าวหน้าและให้หมายความรวมถึงการเพิ่มเติมหรือเปลี่ยนแปลงแผนพัฒนาท้องถิ่น
แผนพัฒนาท้องถิ่น จะมีลักษณะเป็นการกำหนดรายละเอียดของโครงการพัฒนาภายใต้ยุทธศาสตร์และแนวทางการพัฒนา ดังนั้นในการจัดทำโครงการให้คำนึงถึงความเป็นไปได้ในการปฏิบัติ โดยคำนึงถึงสถานะทางการคลังของท้องถิ่นและความจำเป็นเร่งด่วนที่ต้องดำเนินการ ทั้งนี้ เพื่อให้แผนพัฒนาสามปี เป็นกรอบในการจัดทำงบประมาณรายจ่ายประจำปีที่ใกล้เคียงความเป็นจริง และในการจัดทำโครงการให้มีการจัดลำดับความสำคัญ ความเร่งด่วนของโครงการกล่าว คือโครงการที่มีผลกระทบต่อความเป็นอยู่ของประชาชนและมีความจำเป็นเร่งด่วนมากต้องนำไปปฏิบัติก่อน

“การแก้ไข”  หมายความว่า การแก้ไขข้อผิดพลาดในแผนพัฒนาหรือแผนการดำเนินงานให้ถูกต้อง โดยไม่ทำให้วัตถุประสงค์และสาระสำคัญเดิมเปลี่ยนแปลงไป	
“ การเพิ่มเติม” หมายความว่า การเพิ่มเติมแผนงาน โครงการที่ไม่มีอยู่ในแผนพัฒนาท้องถิ่นสี่ปีให้ปรากฏไว้ในแผนพัฒนา
“การเปลี่ยนแปลง” หมายความว่า การทำให้วัตถุประสงค์และสาระสำคัญของแผนพัฒนาเปลี่ยนแปลงไปจากเดิม											
1.2  วัตถุประสงค์ของการจัดทำแผนพัฒนาท้องถิ่น
1.2.1  เพื่อกำหนดสภาพการพัฒนาที่พึงประสงค์ เป้าหมายการพัฒนาของ อบต. ตามความต้องการของประชาชน
1.2.2  เพื่อกำหนดแผนโครงการและกิจกรรมการพัฒนา และแก้ไขปัญหาความเดือดร้อนของประชาชนเพื่อนำไปสู่การบรรลุเป้าหมายการพัฒนา
1.2.3  เพื่อเป็นแนวทางในการจัดสรรทรัพยากรและงบประมาณของ อบต.ได้อย่างทั่วถึง เป็นธรรมและเป็นไปตามลำดับความจำเป็นเร่งด่วน
1.2.4  เพื่อใช้เป็นเครื่องมือในการประสานการปฏิบัติการพัฒนากับหน่วยงานอื่น ในพื้นที่
1.2.5   เพื่อให้บรรลุจุดมุ่งหมาย ประหยัด ลดความไม่แน่นอน และเป็นการควบคุมการดำเนินงาน
1.3  ขั้นตอนในการเพิ่มเติมหรือเปลี่ยนแปลงแผนพัฒนาท้องถิ่นที่เกี่ยวกับโครงการพระราชดำริ งานพระราชพิธี รัฐพิธี นโยบายรัฐบาล และนโยบายกระทรวงมหาดไทย
	ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่นที่แก้ไขเพิ่มเติมถึงฉบับที่ 3  ข้อ 22/2 ในกรณีการเพิ่มเติมหรือเปลี่ยนแปลงแผนพัฒนาท้องถิ่นที่เกี่ยวกับโครงการพระราชดำริ งานพระราชพิธี รัฐพิธี นโยบายรัฐบาล และนโยบายกระทรวงมหาดไทย ให้เป็นอำนาจของผู้บริหารท้องถิ่น สำหรับองค์การบริหารส่วนตำบลให้ส่งร่างแผนพัฒนาท้องถิ่นที่เพิ่มเติมหรือเปลี่ยนแปลงให้สภาองค์การบริหารส่วนตำบลพิจารณาตามมาตรา 46 แห่งพระราชบัญญัติสภาตำบลและองค์การบริหารส่วนตำบล พ.ศ. 2547 ด้วย และเมื่อแผนพัฒนาท้องถิ่นที่เพิ่มเติมหรือเปลี่ยนแปลงได้รับความเห็นชอบแล้ว ให้ปิดประกาศให้ประชาชนทราบโดยเปิดเผยไม่น้อยกว่าสามสิบวัน นับแต่วันที่ได้รับความเห็นชอบการเพิ่มเติมหรือเปลี่ยนแปลงแผนพัฒนาท้องถิ่นดังกล่าว
1.4  ประโยชน์ของการจัดทำแผนพัฒนาท้องถิ่น
1.4.1  การจัดทำแผนพัฒนาท้องถิ่น เป็นเครื่องมือที่จะช่วยให้องค์การบริหารส่วนตำบลได้พิจารณา อย่างรอบคอบ ให้เห็นถึงความเชื่อมโยงระหว่างแนวทางการดำเนินงานต่าง ๆ ที่อาจมีความ เชื่อมโยงและส่งผลทั้งในเชิงสนับสนุนและเป็นอุปสรรคต่อกัน เพื่อให้องค์การบริหารส่วนตำบล นำมาตัดสินใจกำหนดแนวทางการดำเนินงาน และใช้ทรัพยากรการบริหารท้องถิ่น อย่างมีประสิทธิภาพ  เพื่อให้เกิดประโยชน์สาธารณะสูงสุด 
1.4.2 ทำให้องค์การบริหารส่วนตำบล มีทิศทางการพัฒนาที่ชัดเจน
1.4.3  ทำให้องค์การบริหารส่วนตำบล มีแผนงานโครงการกิจกรรมตามความต้องการของประชาชนในตำบล

1.4.4  ทำให้องค์การบริหารส่วนตำบลใช้แผนพัฒนาเป็นแนวทางในการจัดทำข้อบัญญัติงบประมาณทำให้องค์การบริหารส่วนตำบล  มีการพัฒนาพื้นที่ไม่ซ้ำซ้อนกับหน่วยงานอื่น
1.4.5  ทำให้ได้ทราบล่วงหน้าว่าจะดำเนินการอะไรบ้าง  เพื่อประชาชนได้ข้อมูลในการติดตามและตรวจสอบการดำเนินงานขององค์การบริหารส่วนตำบลให้เป็นไปด้วยความถูกต้อง โปร่งใส
1.4.6  สามารถวางแผนการทำงานได้ล่วงหน้า ทำให้เกิดประสิทธิภาพมากยิ่งขึ้น ความผิดพลาดในการปฏิบัติงานก็จะลดน้อยลง

